དགེ་སློང་དག་ཁྱིམ་གང་དག་ན་ཕ་མ་གཉིས་ལ་ལེགས་པར་རི་མོ་བྱེད་པ་དང་།ལེགས་པར་མཆོད་པར་བྱེད་པ་དང་།ལེགས་པར་གཡོག་བྱེད་པའི་ཁྱིམ་དེ་དག་ནི་སློབ་དཔོན་དང་ལྡན་པ་ཡིན་ནོ།ཞེས་བདག་ཅག་གི་སྟོན་པས་དྲིན་ཆེ་བའི་ཕ་མ་ལ་དུད་པ་དང་བཀུར་བ་སོགས་བྱེད་པ་ནི་ལོངས་སྤྱོད་ཐམས་ཅད་ཀྱི་འབྱུང་རྩ་ཡིན་ཏེ་ཕ་མ་གཉིས་ནི་ཚངས་པ་དང་འདྲ་བ་དང་།རྣམ་དཔྱོད་དང་ལེགས་པའི་ཡོན་ཏན་ཐམས་ཅད་ཀྱི་འབྱུང་རྩ་ཡིན་ཏེ་ཕ་མ་གཉིས་ནི་སློབ་དཔོན་དང་འདྲ་བ་ཡིན་ཞེས་གསུངས་པས།དྲིན་ཕ་མ་ལ་གུས་བརྩི་ཟབ་མོ་བྱེད་དགོས་པ་དེ་བདེ་ལེགས་ཐམས་ཅད་ཀྱི་འབྱུང་རྩར་གསུངས་ནས་སེམས་ཅན་ཐམས་ཅད་ཀྱི་རྒྱུད་ལ་མར་འཛིན་པའི་འདུ་ཤེས་གཏིང་ཟབ་དུ་བཏང་ཏེ།ལྷག་ཏུ།ཁྲི་བརྒྱད་སྟོང་པ་ལས།སེམས་ཅན་ཐམས་ཅད་ལ་མ་ཡི་སེམས་ཀྱིས་དམིགས་པར་བྱ་ཞིང་།ཞེས་རང་ལས་གཞན་པའི་སེམས་ཅན་ཐམས་ཅད་ལ་མར་འཛིན་པའི་བཅོས་མིན་གྱི་བསམ་པ་རེ་སྐྱེ་དགོས་པ་ནང་པ་བ་ཞིག་གི་ལག་ལེན་དུ་བསྩལ་ཡོད་ན།དེ་ལྟ་བུའི་བསམ་པའི་འདུ་ཤེས་ཤིག་ཡོངས་ཁྱབ་དང་ཐུན་མོང་ཅན་དུ་སོང་ན་བཅུད་སེམས་ཅན་གྱི་འཇིག་རྟེན་དེ་ཉིད་འཆམ་མཐུན་དང་མཛའ་བཤེས་ཀྱི་ཕོངས་པར་མི་འགྱུར་ཞིང་།མི་མཐུན་པ་དང་ཆགས་སྡང་གི་སྐྱེས་པའི་འཐབ་མོ་ཇི་སྙེད་པ་མཐའ་དག་རྨེག་མེད་དུ་ཞི་ནས་དགེ་ལེགས་དང་བདེ་སྐྱིད་ཀྱི་དཔལ་ཡོན་རབ་ཏུ་འབར་བ་བརྗོད་མི་དགོས་པ་ལྟ་བུ་ཞིག་ཆགས་ཡོད།གཉིས།ཕན་ཚུན་སྙན་པའི་གཏམ་དང་འཛུམ་པའི་གཤིས་སྟོན་པ་སོགས་ག་ཚོད་ཀྱི་ཁྱབ་རྒྱ་ཆེ་ན་དེ་ཙམ་གྱིས་ལུས་ཀྱི་བདེ་ཐང་དང་སེམས་ཀྱི་བདེ་སྐྱིད་ལ་དངོས་སུ་ཕན་ཐོགས་ཡོད་པ།དངོས་ཡོད་དང་གསོ་རིག་གཞུང་ལུགས་སོགས་གང་གི་ངོས་ནས་བསམ་ཡང་ར་འཕྲོད་ཀྱི་ཡོད་ན་མར་ཤེས་ཀྱི་བསམ་པ་ནི་དཀར་པོ་ཆིག་ཐུབ་ལྟ་བུའི་ཕན་ཡོན་ཧ་ཅང་གི་ཆེ་བར་ངེས་ཤེས་ཤིན་ཏུ་སྐྱེ་སླ་བ་ཡིན།དེ་འདྲའི་མར་ཤེས་ཀྱི་བསམ་པ་དེས་འཛམ་གླིང་ཞི་བདེར་དངོས་ཡོད་ཀྱི་ལེགས་སྐྱེས་བླ་ན་མེད་པ་འབུལ་དང་འབུལ་བཞིན་ཡིན།མ་འོངས་པའི་ཆར་ཡང་སེམས་ཅན་ཐམས་ཅད་ལ་མར་འཛིན་པའི་འདུ་ཤེས་ཀྱི་ཁྱབ་ཁོངས་དང་གནས་ཡུན་ཇི་ཙམ་རིང་ན་དེ་ཙམ་གྱིས་འཛམ་གླིང་ཞི་བདེ་ལ་ཕན་འབྲས་བླ་ན་མེད་པ་ཞིག་ཐོན་རྒྱུ་རེད་ཅེས་སྐད་གདངས་མཐོན་པོས་སྨྲ་བར་འདོད་དོ།།